ملګري ملتونه وایي 9 میلونه سوریایان مرستو ته اړتیا لري 
نړیوال مرستندویان د چارشنبې په ورځ په کویټ کې جرګه شوي و چې د هغو سوریایي کورنیو سره په بشري مرستو خبرې وکړي چې د جګړې له امله زیانمنې شویدي
د ملګرو ملتونو عمومي منشي بانکي مون وایي چې شاوخوا نهه میلونه سوریایان بشري مرستو ته سخته اړتیا لري چې تقریباً نیمیاي یې ماشومان دي. " په ښوونځیو، د روغتیا په مرکزونو او د خلکو په کورنو لا هم پوځي بریدونه ادامه لري. سوریې پخوا د روغتیا قوي زیربناوې درلودې خو اوس په پنځو روغتونونو کې دوه یې کار نکوي، مانا دا چې څلویښت په سلو کې روغتونونه هیڅ فعالیت نلري. " ملګرو ملتونو د مرستندویه هیوادونو او ټولنو نه غوښتي دي چې د همدې کال تر پایه دې ورسره 6.5 میلیارده ډالره مرسته وکړي تر څو خلکو ته خوارکي مواد، د څښاک اوبه، روغتیايي خدمات او سرپناه برابرې شي. رپوټ وایي دا لومړی ځل دی چې ملګري متلونه په دومره زیاته اندازه د بشري مرستو غوښتنه کوي. بل پلو د ملګرو ملتونو د عاجلو مرستو د انسجام د ادارې مشره میرمن ویلري آموس وایي چې په سوریې کې هم حکومتي عسکر او هم وسله وال مخالفین ملکي خلک محاصره کوي. " په سوریې کې د ټولنې بنیادي ریښې له منځه تللي دي او فرقوي شخړو زور اخیستی دی. د عامو خلکو محاصره کیدل د جګړې اصلي وسله ګرځیدلې. په زرګونه خلک او د هغوي ټولنې په جګړو کې ګیر پاتې دي چې خوراکي مواد او د ژوند نور ضروري شیان یې هم مخ په خلاصیدو دي." په کویټ کې دغه غونډه د دې هیواد امیر شیخ صباح الاحمد الجابر الصباح پرانیستله او ژمنه یې وکړه چې پنځه سوه میلونه ډالر مرستې به وکړي. په عین حال کې د امریکا د بهرنیو چارو وزیر ژمنه وکړه چې امریکا به 380 میلونه نور ډالر هم پخپل مرستو کې ورزیات کړي. رپوټ وایي د هغې ورځې نه راپدیخوا چې د سوریې کړکیچ پیل شویدی د امریکا متحده ایالاتو په سوریه کې دننه د بې ځایه شویو خلکو او هغو مهاجرینو سره چې نورو هیوادونو ته کډه شویدي، 1.7 میلیارده ډالر بشري مرستې کړیدي. جان کیري پدې اړه داسې وویل: " په سوریې کې بشري وضع پداسې یوه حالت کې ده چې هر ویښ ضمیر پرې خپه کیږي. مونږ ته پکار ده چې د سوریې دولس غم او کړاو ته په پام سره، په ګډه اقدام وکړو. " رپوټ وایي تمه کیږي چې راتلونکې اوونۍ به په سویس کې د سوریې په اړه د سولې نړیوال کنفرانس جوړ شي. د امریکا د بهرنیو چارو وزیر جان کیري وایي یوې سوله ایزې د حل لارې ته اړتیا شته چې د خلکو د مهاجرت مخه ونیول شي. ښاغلي کیري خبریالانو ته وویل د واشنګټن پالیسي یوازې دا نده چې د مهاجرینو سره بشري مرستې زیاتوي بلکه د هغه په وینا مونږ داسې یوه پالیسي غواړو چې هم سوریه وساتل شي او هم ددغه هیواد مهاجر بیرته خپل هیواد ته ستانه شي او خپل کورونه بیرته ودان کړي.